KOMMISSIONENS AFGØRELSE

af 11. juli 2011

om den holdning, Den Europæiske Union skal indtage i det blandede udvalg EU-Schweiz vedrørende udvalgets forretningsorden, der skal fastlægges i henhold til artikel 19, stk. 4, i aftalen mellem Det Europæiske Fællesskab og Det Schweiziske Forbund om forenkling af kontrol og formaliteter under godstransport og om toldsikkerhedsforanstaltninger

(2011/409/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til aftalen af 25. juni 2009 mellem Det Europæiske Fællesskab og Det Schweiziske Forbund om forenkling af kontrol og formaliteter under godstransport og om toldsikkerhedsforanstaltninger (1) (i det følgende benævnt »aftalen«),

under henvisning til Rådets afgørelse 2009/556/EF af 25. juni 2009 om foreløbig anvendelse og indgåelse af aftalen mellem Det Europæiske Fællesskab og Det Schweiziske Forbund om forenkling af kontrol og formaliteter under godstransport og om toldsikkerhedsforanstaltninger (2), særlig artikel 5, stk. 2, og

ud fra følgende betragtning:

I aftalens artikel 19, stk. 4, er det fastsat, at det ved aftalen nedsatte blandede udvalg (i det følgende benævnt »det blandede udvalg EU-Schweiz«) fastlægger sin forretningsorden —

VEDTAGET DENNE AFGØRELSE:

Eneste artikel

Den holdning, som Den Europæiske Union vil indtage i det blandede udvalg EU-Schweiz vedrørende udvalgets forretningsorden, der skal fastlægges i henhold til aftalens artikel 19, stk. 4, er defineret i vedlagte udkast til afgørelse vedtaget af det blandede udvalg EU-Schweiz.

(1) EUT L 199 af 31.7.2009, s. 24.

(2) EUT L 199 af 31.7.2009, s. 22.

Udkast

AFGØRELSE Nr. 1/2011 VEDTAGET AF DET BLANDEDE UDVALG EU-SCHWEIZ

af …

om vedtagelse af det blandede udvalgs forretningsorden og om oprettelse af en arbejdsgruppe

DET BLANDEDE UDVALG HAR —

under henvisning til aftalen af 25. juni 2009 mellem Det Europæiske Fællesskab og Det Schweiziske Forbund om forenkling af kontrol og formaliteter under godstransport og om toldsikkerhedsforanstaltninger (1), særlig artikel 19, stk. 4 og 5 —

VEDTAGET FØLGENDE BESTEMMELSER:

KAPITEL I

FORRETNINGSORDEN

Artikel 1

Sammensætning og formandskab

Det blandede udvalg består af repræsentanter for Den Europæiske Union og repræsentanter for Det Schweiziske Forbund. Formandskabet føres på skift af de kontraherende parter for et kalenderår.

Før hvert møde underrettes formanden om den forventede sammensætning af hver kontraherende parts delegation.

Det blandede udvalg kan, hvis begge kontraherende parter tilslutter sig dette, indbyde eksperter til udvalgets møder for at fremlægge de af udvalget ønskede specifikke oplysninger.

Artikel 2

Sekretariat

Det blandede udvalgs sekretariat varetages af formandskabet. Enhver korrespondance til det blandede udvalg, herunder anmodninger om optagelse af punkter på dagsordenen for udvalgets møder, rettes til formanden.

Artikel 3

Møder

Formanden for det blandede udvalg fastsætter, når de to kontraherende parter har tilsluttet sig dette, dato og sted for møderne. Møderne holdes skiftevis i Bruxelles og i Schweiz.

Artikel 4

Dagsorden for møderne

Formanden fastlægger den foreløbige dagsorden for hvert møde. Den sendes til de kontraherende parter senest ti dage før mødets begyndelse.

Den foreløbige dagsorden omfatter de punkter, for hvilke formanden har modtaget anmodninger om optagelse på dagsordenen mindst 15 dage før mødets begyndelse. De kontraherende parter skal modtage referencedokumenterne mindst syv dage før mødet. Nævnte frister kan i nødstilfælde afkortes, hvis de kontraherende parter er enige herom.

Det blandede udvalg vedtager dagsordenen ved begyndelsen af hvert møde.

Artikel 5

Offentlighed

Det blandede udvalgs møder er ikke offentlige, medmindre andet vedtages.

Det blandede udvalgs overvejelser er hemmelige.

Artikel 6

Referat

Efter hvert møde udarbejder formanden et referat. Udkastet til referat forelægges det blandede udvalg til godkendelse. Når referatet er vedtaget, underskrives det af formanden, og en kopi sendes til de kontraherende parter.

Artikel 7

Vedtagelse af dokumenter

Henstillinger og afgørelser jf. aftalens artikel 21 bærer titlen »henstilling« og »afgørelse«, efterfulgt af et løbenummer, vedtagelsesdato og en angivelse af emnet. De underskrives af formanden og sendes til de kontraherende parter.

Artikel 8

Skriftlig procedure

Afgørelser og henstillinger kan i nødstilfælde vedtages ved skriftlig procedure, hvis de kontraherende parter er enige herom.

Artikel 9

Udgifter

Hver kontraherende part afholder selv de udgifter, som deltagelse i det blandede udvalgs møder medfører for parten.

Artikel 10

Liste over voldgiftsdommere

Det blandede udvalg opstiller den liste over voldgiftsdommere, der er fastsat i aftalens bilag III, senest to måneder efter, at udvalget har besluttet at forelægge en tvist for den voldgiftsprocedure, der er omhandlet i aftalens artikel 29, stk. 3.

KAPITEL II

ARBEJDSGRUPPE

Artikel 11

Arbejdsgruppe vedrørende procedurer og toldsikkerhedsforanstaltninger

Der nedsættes en arbejdsgruppe, der skal bistå det blandede udvalg med udøvelsen af dets funktioner på de områder, der er omfattet af aftalens kapitel II (procedurer) og III (toldsikkerhedsforanstaltninger).

Artikel 12

Arbejdsgruppens forretningsorden

Artikel 1 til 6 og 9 i denne afgørelse anvendes med de fornødne ændringer på arbejdsgruppens møder.

Artikel 13

Ikrafttræden

Denne afgørelse træder i kraft dagen efter vedtagelsen.

Udfærdiget i Bruxelles, den … . På det blandede udvalgs vegne Formand

(1) EUT L 199 af 31.7.2009, s. 24.